Helsingin Pasilaan tänään auenneen ostoskeskuksen nimi, Mall of Tripla, on herättänyt hupia ja kummastusta. Järjestimme nimestä leikkimielisen äänestyksen, jonka voittaja on nyt selvillä.

Malli, Mälli, Molli, Triplamälli, Mällitripla vai Motti? Sitä on pohdittu Twitterissä. Inka Soveri

Suomalaiseen suuhun vaihtelevan kehnosti taipuvat ulkomaan kielillä annetut nimet ovat saaneet internetin ihmiset ilakoimaan. Twitterissä Helsingin Pasilassa torstaina avattu Mall of Tripla -ostoskeskus sai ihmiset irtonaisiksi lempinimien kehittelyn äärelle.

Poimimme Twitteristä muutaman vaihtoehdon, joista lukijamme saivat äänestää suosikkiaan. Kello 16.00 mennessä ääniä oli ropissut kaikkiaan lähemmäs 3000, joista liki kolmannes oli annettu ehdotukselle Pasilan Mälli.

Mälli toki tulee johdettuna mall-sanasta, joka on helpompi lausua suomalaisittain. Twitterissä pohdittiin aiemmin, olisiko mall-sanan suuhun sopivin muoto malli, molli vai mälli, mutta mällihän sieltä suosioon nousi.

Pelkkä Mällihän ei kerro mitään, joten täsmentävä tieto on tarpeen: Pasilan Mälli. Pasilassa sijaitseva Mall eli ostoskeskus eli Mälli. Kukapa ei haluaisi kepeästi kertoa menevänsä Mälliin tai käyneensä Mällissä?

Koska ostoskeskuksen nimessä on myös sana ”Tripla”, se olisi hyväksyttävää ottaa mukaan Mällin kaveriksi. Tripla Mälli olisi täten aivan oiva nimitys uudelle ostoskeskukselle.

Mitä suotta välimerkeillä kekkuloimaan, kun suomalaisen suuhun sellaiset eivät aina sovi, eikä niitä puhekielessä turhaan ripotella. Kotoisasti nimetty Mällitripla kertonee kaiken.

Jos Mälli ei tunnu kotoisalta, Pasilan Mälli liian pitkältä ja Mällitripla hienostelulta, voidaan toki ottaa käyttöön jokaisen sanan ensimmäiset kirjaimet: M, O ja T. Tähän saadaan mukaan myös mukavaa talvisodan henkeä, kun lähdetään uuteen ostoskeskukseen motittamaan tai motitettaviksi.